Den Norske Frimurerorden i Trondhjem

**Den norske frimurerorden i Trondhjem** har en historie som går tilbake til 1876. Ordenen i Trondhjem omfatter en Provincialloge, en St. Andreasloge og to St. Johannesloger. Losjene følger det svenske frimurersystem, med unntak av en av St. Johanneslogene, og er tilsluttet Den Norske Frimurerorden.

Logebygningen befinner seg i Kongens gate 3 i Trondheim sentrum. Bygningen huser også lokalene til Maria-loge Nr. Nr. 5 a. «O.Olavsstake».

## Gradene
Den Norske Frimurerorden følger et høygradsystem (det svenske system) hvor brødrene arbeider i tre skift. St. Johanneslosjene arbeider med de tre første gradene, som er felles i St. Johanneslosjer over det aller meste av verden. Ritualene kan likevel avvike noe fra andre frimurersystemer.

St. Andreaslosjen utgjør det andre skiftet. I dette skiftet arbeides det fra IV grad til VI grad. Gradene IV og V er slått sammen til én grad i det svenske system.

Det tredje skiftet er Kapittelet. I det svenske system arbeides det i VII grad i Stewardloger av 2. orden og i VII/VIII grad i Stewardsloger av 1. orden. I provinciallogen arbeides det også i IX og X grad.

Logens Provincialmester og Deputerte Provincialmester er de eneste som innehar XI grad. Provincialmesteren er også medlem av Det Høye Råd i Den Norske Frimurerorden.

## Historie
*St. Johannes Logeforbundet Polarstjernen* er et tidligere norsk frimurerlosjeforbund. Det eksisterte fra 1947 til 1960 som en del av Den Norske Frimurerorden.

Forbundet har sin opprinnelse i *Den Norske Provinciallogen Polarstjernen* som eksisterte fra 1920 til 1947. Sistnevnte eksisterte uavhengig av «den X provins» (Norge) som var navnet på Den Norske Frimurerorden frem til 1937. 

### Den svenske sprengelretten
I 1770 hadde frimurere i Sverige mottatt et anerkjennelsesdekret fra den engelske storlosje London, som gjaldt Sverige og svenske besittelser. Da unionen mellom Sverige og Norge ble opprettet i 1814, påberopte svenske frimurere seg enerett til å opprette loger i Norge. 
Dette hegemoniet ble ikke anerkjent av storlosjer i Tyskland. Og det ble heller ikke anerkjent av norske utbrytere.

Den 7. april 1876 ble *Broderforeningen i Trondhjem* grunnlagt, underlagt den tyske storlosjen Zur Sonne i Bayreuth i Oberfranken i kongedømmet Bayern. Broderforeningen ble opphøyd til selvstendig loge i 1881, og fikk sin konstitusjonspatent fra *Zur Sonne*. Dermed var en organisatorisk splittelse av det norske frimureriet et faktum.

Den 16. desember 1881 ble St. Johanneslogen St. Olaf til det gjenreiste Tempel dannet i Trondheim uavhengig av «den IX provins», Sverige. Utbryterne anerkjente intet svensk monopol på å opprette losjer i Norge.

Den Svenska Store Landslogen oppga kravet om hegemoni i Norge (sprengelretten) i 1898, og anerkjente de nystiftede St. Johannesloger som likeverdige med sine egne.

### Paralleller i Danmark
En lignende splittelse hadde man i Danmark, hvor Det Danske Frimurerlaug ble opprettet i 1893 og *Johanneslogeforbundet af Gamle, Frie og Antagne Murere* i 1900 i opposisjon til Den Danske Frimurerorden. Splittelsen i Danmark opphørte i henholdsvis 1959 og 1961.

### 1893–1920: St. Johanneslogen Polarstjernen
Den 7. mai 1893 ble *St. Johanneslogen Polarstjernen* innviet i Trondhjem. Dette var en St. Johannesloge som praktiserte de tre første gradene. Den var den femte «humanitære St. Johannesloge» som ble innviet i Norge med en konstitusjonspatent fra den tyske storlosjen «Zur Sonne» i Bayreuth i Oberfranken i kongedømmet Bayern.

### 1920–1947: Provinciallogen Polarstjernen
Under årsmøtet til «Zur Sonne» i Konstanz i republikken Baden den 8. mai 1920, ble Polarstjernen konstituert som *Den Norske Provincialloge Polarstjernen*. Provinsiallosjen hadde et ledende ansvar for de andre syv «humanitære» losjer i Norge. Innvielsen fant sted den 10. juli 1920.

De «humanitære» losjene var blitt tildelt en konstitusjonspatent av «Zur Sonne». Og det oppstod en organisasjonsmessig splittelse i Norge mellom losjene under svensk jurisdiksjon og de nye humanitære losjene under tysk jurisdiksjon. Den Norske Provincialloge «Polarstjernen» ble en fri og autonom storloge for St. Johannesgradene.

### 1947–1960: Logeforbundet Polarstjernen
Etter andre verdenskrig ble det snakk om å slå sammen de to frimurerordenene.

På møte i Logerådet til «Kolbein» den 8. november 1946 ble planene for en sammenslutning tatt opp, og et flertall var for dette. I Logerådsmøte den 18. november ble planen vedtatt.

Den 26. september 1947 ble provinsiallosjen underlagt Den Norske Store Landsloge, og omdøpt til *St. Johannes Logeforbundet Polarstjernen*. Medlemmene av Polarstjernelosjene fikk dermed adgang til å innvies i St. Andreas- og Stewardlogene. 

Logeforbundet hadde sitt siste møte den 17. september 1960, hvoretter de «humanitære» losjer av St. Johannes ble innlemmet i Den Norske Frimurerorden.

«Polarstjernelosjene» arbeidet etter 1960 i de samme seremonielle rommene som de øvrige losjene benytter. Unntaket er i Oslo hvor det ble åpnet en ny logesal den 4. oktober 1961 for de tre Polarstjernelogene i tredje etasje av «Stamhuset».

Polarstjernelogene har fått lov til å arbeide med ritualer som avviker noe fra ritualene i de andre norske St. Johanneslosjene.

#### Forbundsmestre

### St. Johanneslogen St Olaf til det gjenreiste Tempel

St. Johanneslogen St Olaf til det gjenreiste Tempel er St. Johannesloge nr 21. Logen ble innviet den 16. desember 1881 i Trondhjem.

Den 7. april 1876 ble *Broderforeningen i Trondhjem* grunnlagt, underlagt den tyske storlosjen Zur Sonne i Bayreuth i Oberfranken i kongedømmet Bayern. Broderforeningen ble opphøyd til selvstendig loge 16. desember 1881, og fikk sin konstitusjonspatent fra *Zur Sonne*. Logen ble innviet på St. Johannesdagen 4. januar 1882. Dermed var en organisatorisk splittelse av det norske frimureriet et faktum, mellom loger under svensk jurisdiksjon og den nye logen under tysk jurisdiksjon. Logen utgjorde en konkurrent overfor St. Johanneslogen Nordlyset under svensk jurisdiksjon, som ble etablert i Trondhjem den 10. januar 1883.

Logen var den første av seks såkalte «humanitære St. Johannesloger» i Norge. Den ble opprettet uavhengig av «den IX provins» Sverige. Den var dermed også uavhengig av «den X provins» (Den Norske Frimurerorden). Den 10. juli 1920 ble logen tilsluttet Den Norske Provincialloge Polarstjernen, som også hadde sin base i Trondhjem. Den 26. september 1947 ble denne Provinciallogen oppløst og erstattet av *St. Johannes Logeforbundet Polarstjernen*, under Trondhjems Provincialloge. Logens medlemmer fikk samtidig adgang til høygradene i det svenske Frimurersystem. I 1960 ble Logeforbundet oppløst, og logen ble omdannet til St. Johannesloge nr. 21 i Den Norske Frimurerorden.

Logen har fått lov til å arbeide med ritualer som er noe avvikende fra ritualene i de fleste andre St. Johannes logene.

#### Ordførende Mestere

### St. Johanneslogen Nordlyset

St. Johanneslogen Nordlyset er St. Johannesloge nr. 4. Den ble innviet som selvstendig loge den 10. januar 1883.

Logens devise er *Lucem adspicimus praeclaram* («Mot det klare Lys retter vi Blikket»)

**Nordlyset** ble opprinnelig innviet den 10. januar 1882 som en deputasjonsloge under St. Johanneslogen St. Olaus til den hvide Leopard, med rett til å foreta innvielser i I º, og senere også II º. 

Logen var en av seks loger som ble tilsluttet Den Norske Frimurerorden den 24. juni 1891. På denne dato ble den underlagt Den Norske Store Landsloge. Den 31. januar 1915 ble den underlagt Trondhjems Provincialloge.

#### Ordførende Mestere

### St. Andreaslogen St. Eystein

St. Andreaslogen St. Eystein er St. Andreasloge nr. 3. Den ble innviet den 14. juli 1902. Logen var ved grunnleggelsen underlagt Den Norske Store Landsloge. Den 31. mai 1915 ble den underlagt Trondhjems Provincialloge.

En filialforening av St. Andreaslogen Oscar til den flammende Stjerne ble innviet den 2. mai 1896. Den hadde rett til å foreta innvielser i IV/V º.

Filialforeningen ble opphøyd til selvstendig loge i 1902.

#### Ordførende Mestere

### Trondhjems Provincialloge

Trondhjems Provincialloge nr. 701 er en Provincialloge. Losjen er underlagt Den Norske Store Landsloge i Oslo.

Losjen ble grunnlagt i Trondhjem som *Trondhjems Stewardsloge nr 1. av 2. orden* i 1905. Den var en Stewardsloge som praktiserte VII grad. Den 31. januar 1915 ble den opphøyd til provincialloge, og den har siden da praktisert gradene VII–X i Det svenske system.

Provinciallogens valgspråk er *Non nobis Gloria sed tibi Domine* (Vår er ikke Æren, men Herrens).

#### Provincialmestere

1) Ordførende Mester i Trondhjems Stewardsloge nr 1 av 2. orden

## Losjebygningen

Logebygningen befinner seg i Kongens gt 3 i Trondhjem, og stod ferdig i 1899. Arkitektene bak bygningen var Karl Norum, Johan Christensen, Lars Solberg, Axel Guldahl d.e. og flere.

Logebygningen danner en virkningsfull fondvegg for Søndre gate. Den var i nesten hundre år Trondheims viktigste konsertlokale. Under andre verdenskrig ble bygningen rekvirert av den tyske okkupasjonsmakten og brukt som «Deutsches Haus».

I et brev fra byantikvaren av 29. oktober 1999, ble det lagt vekt på dens antikvariske verneverd. Den 20. august 2000 fikk Provinciallogen innvilget kr. 13.500 til installering av nytt lås- og adgangssystemer samt utvidelse av nødlysanlegg. Den 29. januar 2002 søkte Trondhjems Provincialloge Stiftelsen UNI om støtte til utbedring av elektrisk anlegg og brannalarmsystem. Losjen fikk innvilget kr. 341.941 til nytt brannalarmustyr og til skifte av detektorer.

## Referanser




## Litteratur
* Edv. Eidsvaag, Chr. Brodtkorb, H. J. Hansen og Kr. Kielland: *Festskrift i anledning af 25. Aarfesten den 16 de December 1906 for den St. Johannes Loge St. Olaf til det gjenreiste Tempel Orient i Trondhjem*, Myklebust, Trondhjem, 1906
*
* *Et kortfattet utdrag av frimurerlogen St. Olaf t. d. g. t.'s oprettelse og historie gjennem 50 år*, Trondhjem, 1931 
* *St. Johs. logen St. Olaf til det gjenreiste Tempel, Trondheim : Jubileumsskrift : (1881-1956)*, Trondhjem, 1957 
* Matrikkel over Den Norske Frimurerorden for arbeidsåret 1996/97, Aktietrykkeriet i Trondhjem
* Matrikkel over Den Norske Frimurerorden for arbeidsåret 2007, Aktietrykkeriet i Trondhjem
*Matrikkel over Den Norske Frimurerorden for arbeidsåret 1958/59, Br. J. Chr. Gundersen trykkeri, 31. mai 1958
* 
* 
*